念衰
作者：宋祁
朝代：宋

paragraphs: 歲月不待人，驅我向衰境。
朱顔日辭貌，縞鬢颯垂領。
意昏若坐霧，歡墜似羸井。
病多茲及慵，志怯遂依靜。
問我何功德，乃玷鷄翹省。
始願常謬悠，薄霄圖振景。
棧車值塞路，蹇蹇莫吾騁。
君恩蓋如天，分虎向東郢。
沈憂誠萬緒，通宵付耿耿。
失旦安暇鳴，值露徒能警。
私計狹且偷，榮路浩方永。
惟餘昧死章，將露乞身請。